VSRS Sklep I R 91/2016
Datum: 2016-09-01T02:00:00.000+02:00
ecli: ECLI:SI:VSRS:2016:I.R.91.2016
sodisce: Vrhovno sodišče
oddelek: Civilni oddelek
podrocje: CIVILNO PROCESNO PRAVO
institut: določitev krajevne pristojnosti po višjem sodišču - delegacija pristojnosti iz razlogov smotrnosti - obrazložitev predloga

## Jedro

Kadar se predlaga delegacijo pristojnosti zaradi tega, ker naj bi bil pri drugem sodišču postopek bolj ekonomičen, je treba predlog jasno utemeljiti z razlogi o tem, kakšen bi bil prihranek sredstev in (ali) časa v primeru, če bi o zadevi odločalo drugo sodišče.

## Izrek

Predlog se zavrne.

## Obrazložitev

1. Okrožno sodišče v Kopru se je s sklepom izreklo za stvarno nepristojno za odločanje v zadevi ter zadevo odstopilo Okrajnemu sodišču v Ljubljani.

2. Okrajno sodišče v Ljubljani je predlagalo delegacijo pristojnosti in se pri tem sklicevalo zgolj na zapis v odgovoru na tožbo, da v zvezi s „predmetno nezgodo“ že poteka pravdni postopek pred Okrajnim sodiščem v Piranu in se zato toženki „postavlja vprašanje smiselnosti vodenja dveh dokaznih postopkov v zvezi z istim dogodkom.“

3. Predlog ni utemeljen.

4. V skladu s 67. členom Zakona o pravdnem postopku (v nadaljevanju ZPP) lahko Vrhovno sodišče tudi na predlog pristojnega sodišča določi drugo stvarno pristojno sodišče, da postopa v zadevi, če je očitno, da se bo tako laže opravil postopek, ali če so za to drugi tehtni razlogi. Kadar se predlaga delegacijo pristojnosti zaradi tega, ker naj bi bil pri drugem sodišču postopek bolj ekonomičen, je treba predlog jasno utemeljiti z razlogi o tem, kakšen bi bil prihranek sredstev in (ali) časa v primeru, če bi o zadevi odločalo drugo sodišče. Praviloma mora o zadevi odločiti pristojno sodišče in to v razumnem roku. Vsak prenos pristojnosti, že po naravi stvari, povzroči časovni zastoj v postopku in ima zato lahko (neutemeljen) predlog ravno nasprotne učinke od tistih, ki jih skuša zagotoviti določba 67. člena ZPP. Ob povedanem zato zgolj sklicevanje na okoliščino, da poteka postopek zaradi plačila odškodnine med zavarovancem tožnice in toženko pred Okrajnim sodiščem v Piranu, ne zadošča za utemeljenost predloga.